DHOUSE วอลุ่มแน่น-บวก 3% ลุ้นปีนี้พลิกกำไร หลังตุนแบ็กล็อกกว่า 30 ลบ.
DHOUSE วอลุ่มแน่น-บวก 3% ลุ้นปีนี้พลิกกำไร หลังตุนแบ็กล็อกกว่า 30 ลบ. แถมจ่อบุ๊กกำไรพิเศษ 8 ล้าน
DHOUSE วอลุ่มแน่น-บวก 3% ลุ้นปีนี้พลิกกำไร หลังตุนแบ็กล็อกกว่า 30 ลบ. แถมจ่อบุ๊กกำไรพิเศษ 8 ล้าน
27 ต.ค. 2564

ผู้สื่อข่าวรายงานว่า วันนี้(27 ต.ค.2564) ราคาหุ้นบริษัท ดีเฮ้าส์พัฒนา จำกัด (มหาชน) หรือ DHOUSE ณ เวลา 15:56 น. อยู่ที่ระดับ 1.31 บาท บวก 0.04 บาท หรือ 3.15%  ด้วยมูลค่าซื้อขาย 134.66 ล้านบาท

โดยก่อนหน้านี้(17ต.ค.64)นายพงศ์พจน์ เลิศรุ้งพร ประธานเจ้าหน้าที่บริหาร DHOUSE เปิดเผยว่า ขณะนี้ทุกโครงการที่บริษัทพัฒนาไม่ได้รับผลกระทบจากสถานการณ์น้ำท่วมในจังหวัดมหาสารคาม ซึ่งพื้นที่น้ำท่วมจะเป็นพื้นที่ที่ตั้งอยู่ใกล้แม่น้ำชี ขณะที่โครงการของ DHOUSE ตั้งอยู่ในตัวเมือง แต่เป็นพื้นที่สูง อย่างไรก็ตามบริษัทยังคงติดตามข่าวสถานการณ์น้ำท่วมภายในจังหวัดอย่างใกล้ชิด เพื่อเตรียมแผนรับมือ
ทั้งนี้จากสถานการณ์น้ำท่วมที่เกิดขึ้นในจังหวัดมหาสารคาม เป็นปัจจัยบวกกับโครงการของ DHOUSE ซึ่งอาจจะเป็นหนึ่งในตัวเลือกของลูกค้า เนื่องจากโครงการของบริษัทตั้งอยู่บนพื้นที่สูง น้ำไม่สามารถท่วมถึง จะเป็นปัจจัยในการตัดสินใจสำหรับคนที่กำลังมองหาที่อยู่อาศัย หรือต้องการย้ายบ้านจากพื้นที่น้ำท่วม
สำหรับภาพรวมผลการดำเนินงานในปี 2564 บริษัทยังคงเชื่อว่าจะสามารถพลิกมีกำไรสุทธิได้ จากช่วงครึ่งปีแรกที่มีผลขาดทุนสุทธิ 2.40 ล้านบาท โดยจะมาจากการทยอยส่งมอบโครงการอย่างต่อเนื่อง ประกอบกับคาดว่าในช่วงไตรมาส 4/2564 จะสามารถบันทึกกำไรพิเศษประมาณ 8 ล้านบาท จากการเวนคืนที่ดินของกรมทางหลวงชนบท ซึ่งปัจจุบันได้ทำการรางวัดที่ดินดังกล่าวแล้ว
ส่วนรายได้รวมในปี 2564 บริษัทจะพยายามรักษาให้อยู่ในระดับที่ใกล้เคียงปีก่อนที่ทำได้ 92.70 ล้านบาท ซึ่งในช่วงครึ่งปีแรกบริษัทมีรายได้รวมแล้ว 37.54 ล้านบาท ส่วนงบไตรมาส 3/2564 บริษัทเตรียมจะประชุมสรุปในช่วงวันที่ 10-12 พฤศจิกายน 2564
โดยปัจจุบันบริษัทมียอดขายรอโอน (Backlog) มูลค่ารวมประมาณ 30 ล้านบาท ซึ่งจะทยอยรับรู้รายได้ทั้งหมดในปี 2564 อย่างไรก็ตามจะมีแบ็กล็อกใหม่ ๆ เข้ามาทดแทนแบ็กล็อกที่ส่งมอบไป ซึ่งในช่วงเดือนตุลาคมที่ผ่านมา ยอดผู้เข้าชมโครงการ (Walk in) ฟื้นตัวขึ้นต่อเนื่องจากช่วงเดือนกรกฎาคม-สิงหาคมที่ผ่านมา
นายพงศ์พจน์ กล่าวอีกว่า ในช่วงที่เหลือของปี 2564 บริษัทมีแผนเปิดตัวโครงการแนวราบเพิ่ม 1 โครงการ คือ โครงการ UPark มูลค่าโครงการ 607 ล้านบาท เป็นโครงการบ้านแฝดและบ้านเดี่ยว รวม 249 ยูนิต เพื่อรองรับลูกค้ากลุ่มพนักงานราชการ พนักงานรัฐวิสาหกิจ พนักงานเอกชน นิสิตนักศึกษา เจ้าของธุรกิจส่วนตัว และนักลงทุน
ขณะเดียวกัน ยังคงเดินหน้าพัฒนาโครงการ UPark Market มูลค่าโครงการ 120 ล้านบาท เป็นโครงการมิกซ์ยูส (Mixed-Use) ซึ่งจะมีทั้งร้านค้าปลีก ปั๊มน้ำมัน และร้านอาหาร บนเนื้อที่ 12 ไร่ 3 งาน 52 ตารางวา เพื่อสร้างรายได้ประจำให้บริษัทในอนาคต ซึ่งปัจจุบันอยู่ในช่วงเตรียมโครงสร้างฐานราก และคาดว่าจะสามารถทยอยเปิดบริการได้ในช่วงไตรมาส 1/2565